Τρίστενο Φωκίδας
 Το Τρίστενο είναι κτισμένο στις πλαγιές των Βαρδουσίων και στο κάτω μέρος του χωριού ρέει ο Κοκκινοπόταμος, κυριότερος άλλοτε παραπόταμος του Μόρνου. Βρίσκεται ΒΔ του Λιδωρικίου σε απόσταση 48 χλμ. και Β από τους Πενταγιούς σε απόσταση 3 χλμ. και έχει πολλά τρεχούμενα νερά, έξι νερόμυλους, αρκετά γεφύρια και πέτρινες βρύσες, με πιο γνωστές τη «Μεγάλη Βρύση» και τη «Βρύση Μότσου». Αξιοθέατα του χωριού είναι το παλιό δημοτικό σχολείο που χρησιμοποιείται ως Πνευματικό Κέντρο, η εκκλησία Μεταμόρφωση του Σωτήρος με το τέμπλο και τις εικόνες του Τριστενιώτη αγιογράφου Σπυρόπουλου καθώς και τα εξωκλήσια Παναγίας και του Αϊ-Γιάννη. Ανατολικά του χωριού έχουν βρεθεί ίχνη αρχαίου φρουρίου και οικισμού. Το χωριό ονομαζόταν Δρεστενά μέχρι το 1928, οπότε μετονομάστηκε σε Τρίστενο. Απογραφές πληθυσμού
Το Τρίστενο είναι ορεινό χωριό της Δωρίδας του Νομού Φωκίδας σε υψόμετρο 850 μέτρων. Σύμφωνα με την απογραφή του 2011, έχει 91 κατοίκους και αποτελεί την Τοπική Κοινότητα Τριστένου και υπάγεται στην Δημοτική Ενότητα Βαρδουσίων του Δήμου Δωρίδος.